SL Uradni list Evropske unije L 266/32

UREDBA KOMISIJE (ES) št. 1653/2005

z dne 10. oktobra 2005

o odprtju tarifnih kvot in določitvi dajatev, ki se uporabljajo v okviru teh tarifnih kvot za uvoz nekaterih predelanih kmetijskih proizvodov s poreklom iz Alžirije v Evropsko skupnost

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 3448/93 z dne 6. decembra 1993 o trgovinskih režimih za nekatero blago, pridobljeno s predelavo kmetijskih proizvodov (1), in zlasti člena 7(2) Uredbe,

ob upoštevanju naslednjega:

(1) Svet je s Sklepom z dne 18. julija 2005 (2) potrdil Evro-mediteranski sporazum o pridružitvi med Evropsko skupnostjo in njenimi članicami na eni strani ter Ljudsko demokratično republiko Alžirijo na drugi strani, v nadaljevanju sporazum.

(2) Določbe o trgovini, določene v sporazumu, predvidevajo uporabo vzajemnih koncesij glede uvoznih dajatev za nekatere predelane kmetijske proizvode. Koncesije Skupnosti so lahko v obliki dajatev prostega uvoza v okviru letnih tarifnih kvot.

(3) Tarifne kvote, določene v sporazumu, za uvoz predelanih kmetijskih proizvodov s poreklom iz Alžirije so letne in jih je treba uporabljati za nedoločen čas. Odprte morajo biti za leto 2005 in za naslednja leta.

(4) Za leto 2005 je treba obseg novih tarifnih kvot izračunati sorazmerno z osnovnim obsegom, navedenim v sporazumu, v sorazmerju z delom navedenega leta, ki se je izteklo pred datumom uporabe sporazuma.

(5) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (3) je določila pravila za upravljanje tarifnih kvot, namenjenih za uporabo po kronološkem redu datumov carinskih deklaracij. Tarifne kvote, odprte s to uredbo, je treba upravljati v skladu z navedenimi pravili.

(6) Ker se sporazum uporablja od 1. septembra 2005, je treba to uredbo uporabljati od istega datuma in mora zato začeti veljati čim prej.

(7) Ukrepi, predvideni s to uredbo, so v skladu z mnenjem upravljalnega odbora za horizontalna vprašanja glede trgovine s predelanimi kmetijskimi proizvodi, ki niso navedeni v Prilogi I k Pogodbi –

SPREJELA NASLEDNJO UREDBO:

Člen 1

Letne tarifne kvote Skupnosti za uvoze proizvodov s poreklom iz Alžirije, določene v Prilogi, so odprte od 1. septembra 2005 do 31. decembra 2005 in od 1. januarja do 31. decembra naslednjih let pod pogoji, določenimi v navedeni Prilogi.

Obseg letne kvote za leto 2005 iz Priloge se zniža v sorazmerju z delom navedenega leta, ki se je izteklo pred datumom uporabe sporazuma.

Člen 2

Tarifne kvote Skupnosti iz člena 1 se upravljajo v skladu s členi 308a, 308b in 308c Uredbe (EGS) št. 2454/93.

Člen 3

Ta uredba začne veljati na dan objave v Uradnem listu Evropske unije.

Uporablja se od 1. septembra 2005.

Ta uredba je v celoti zavezujoča in se neposredno uporablja v vseh državah članicah. V Bruslju, 10. oktobra 2005 Za Komisijo Günter VERHEUGEN Podpredsednik

(1) UL L 318, 20.12.1993, str. 18. Uredba, kakor je bila nazadnje spremenjena z Uredbo (ES) št. 2580/2000 (UL L 298, 25.11.2000, str. 5).

(2) Še ni objavljeno v Uradnem listu.

(3) UL L 253, 11.10.1993, str. 1. Uredba, kakor je bila nazadnje spremenjena z Uredbo (ES) št. 883/2005 (UL L 148, 11.6.2005, str. 5).